b'\n_START_ARTICLE_\nDen tunisiske revolusjon\n_START_PARAGRAPH_\nRevolusjonen i Tunisia, ogs\xc3\xa5 kjent som sjasminrevolusjonen i vestlige medier, var et oppr\xc3\xb8r og revolusjon i Tunisia som blant annet  f\xc3\xb8rte til at tunisias president, Zine El Abidine Ben Ali, r\xc3\xb8mte landet den 14. januar 2011, etter 23 \xc3\xa5r som president. Han flyktet til Saudi-Arabia, og statsminister Mohamed Ghannouchi overtok f\xc3\xb8rst makten.  15. januar overf\xc3\xb8rte Ghannouchi presidentmyndigheten videre til nasjonalforsamlingens leder Fouad Mebaza\xc3\xa2. Grunnlovsr\xc3\xa5det har besluttet at det m\xc3\xa5 avholdes nytt presidentvalg innen 60 dager. 17. januar presenterte Ghannouchi en ny koalisjonsregjering hvor tre av statsr\xc3\xa5dene kom fra opposisjonspartiene. Regjeringens fremtid er imidlertid usikker da flere av opposisjonsmedlemmene trakk seg 19. januar._NEWLINE_Slik politisk uro har v\xc3\xa6rt sjelden i Tunisia, blant annet siden dette landet blir ansett for \xc3\xa5 v\xc3\xa6re mer velst\xc3\xa5ende og stabilt i forhold til andre land i regionen. Ben Alis avgang og flukt fra landet er den f\xc3\xb8rste gangen gateprotester har f\xc3\xb8rt til at den \xc3\xb8verste lederen i et arabisk land har mistet makten._NEWLINE_Representanter for myndighetene offentliggjorde 17. januar at minst 78 mennesker har mistet livet under uroen.\n_START_SECTION_\nBakgrunn\n_START_PARAGRAPH_\nOppr\xc3\xb8rerne protesterer mot arbeidsledighet, stigende matpriser, korrupsjon,_NEWLINE_manglende ytringsfrihet_NEWLINE_og d\xc3\xa5rlige levevilk\xc3\xa5r. S\xc3\xa6rlig skal aggresjonen ha rettet seg mot presidentfruen og hennes familie._NEWLINE_Familien ble anklaget for \xc3\xa5 ha s\xc3\xb8rget for en voksende mafialignende politisk og \xc3\xb8konomisk dominans i landet._NEWLINE_Slik skal denne familien ha hindret en utvikling for mer \xc3\xa5penhet i landet_NEWLINE_da dette ville ha avsl\xc3\xb8rt deres tilraning av b\xc3\xa5de tidligere offentlige selskaper og eiendom, samt andre private selskaper hvor de selv har diktert prisen._NEWLINE_15. januar ble det offentliggjort bilder av plyndringer av et av husene til presidentfruens bror, Belhassen Trabelsi og 16. januar d\xc3\xb8de Imed Trabelsi, en nev\xc3\xb8 av presidentfruen etter \xc3\xa5 ha blitt knivstukket to dager tidligere. Han var det f\xc3\xb8rste d\xc3\xb8dsofferet med tilknytning til presidentfamilien.\n_START_SECTION_\nFrykt for spredning\n_START_PARAGRAPH_\nOppr\xc3\xb8ret har skapt sjokkb\xc3\xb8lger i den arabiske verden. Dette skyldes blant annet at dette oppr\xc3\xb8ret har sin bakgrunn i det Al Jazeera English kaller \xc2\xabden d\xc3\xb8delige kombinasjonen av \xc3\xb8kende fattigdom, arbeidsledighet og politisk undertrykkelse, de tre kjennetegn p\xc3\xa5 de fleste arabiske samfunn.\xc2\xbbAl Jazeera English mener at de tunisiske aktivistene har v\xc3\xa6rt de mest frittalende i denne delen av verden og brukt blant annet Twitter for \xc3\xa5 uttrykke st\xc3\xb8tte til Bouazizi. _NEWLINE_De sosiale mediene kan v\xc3\xa6re en viktig faktor i gjenopplivingen av den arabiske nasjonalismen som har ligget nede siden drapet p\xc3\xa5 Gamal Abdel Nasser i 1970,_NEWLINE_og at spredningen av kunnskap om hva som skjer i de andre arabiske landene skjer sv\xc3\xa6rt raskt._NEWLINE_Det hersker derfor en frykt for at oppr\xc3\xb8ret skal spre seg til andre arabiske land, og enkelte av disse iverksetter tiltak for \xc3\xa5 bedre forholdene for befolkningen. _NEWLINE_Imidlertid er mange av de samme forholdene til stede i andre arabiske land, fra Marokko til Algerie og Egypt til Jordan, og dette gjelder s\xc3\xa6rlig arbeidsl\xc3\xb8shet, hardhendt politi og brudd p\xc3\xa5 menneskerettighetene. Ogs\xc3\xa5 i andre arabiske land, som Jordan, Egypt, Algerie og Mauritania har det v\xc3\xa6rt innledende protester, hvor ogs\xc3\xa5 personer har satt fyr p\xc3\xa5 seg selv,_NEWLINE_blant annet fire menn i Algerie og en i henholdsvis Egypt og Mauritania_NEWLINE_Ogs\xc3\xa5 i Jemen var det demonstrasjoner, og 23. januar ble 19 politiske aktivister arrestert i frykt for at det skulle bli nye politiske demonstrasjoner i landet._NEWLINE_Disse arrestasjonene har imidlertid utl\xc3\xb8st nye demonstrasjoner i hovedstaden Sana, rettet mot president Ali Abdullah Saleh._NEWLINE_Disse skal ha blitt stoppet etter voldsbruk fra politiets side._NEWLINE_Utdypende artikkel: Oppr\xc3\xb8ret i Egypt i 2011_NEWLINE_25. januar samlet rundt 15\xc2\xa0000 mennesker seg i Kairo som protesterte mot presidentHosni Mubaraks regime. Politiet m\xc3\xa5tte ta i bruk t\xc3\xa5regass og vannkanoner, noe som endte med at flere titals mennesker ble skadet._NEWLINE_Tilsvarende demonstrasjoner fant sted i 15 andre egyptiske byer._NEWLINE_Oppr\xc3\xb8ret i Egypt ble fulgt opp i Jemen 27. januar med nye, omfattende oppt\xc3\xb8yer som har gjentatt kravet om president Ali Abdullah Salehs avgang.\n_START_SECTION_\nOppr\xc3\xb8ret\n_START_PARAGRAPH_\n17. desember satte den h\xc3\xb8yskoleutdannede gateselgerenMohamed Bouazizi fyr p\xc3\xa5 seg selv i protest mot konfiskeringen av frukt- og gr\xc3\xb8nnsaksvognen hans, angivelig fordi han manglet en salgstillatelse._NEWLINE_Han ble umiddelbart overf\xc3\xb8rt til et sykehus i Tunis hvor han d\xc3\xb8de 4. januar._NEWLINE_18. desember, dagen etter Bouazizi selvantenning, br\xc3\xb8t oppr\xc3\xb8ret ut i byen Sidi Bouzid, hvor politiet bruke t\xc3\xa5regass for \xc3\xa5 spre demonstrantene, men dette fikk i f\xc3\xb8rste omgang ikke s\xc3\xa5 stor oppmerksomhet annet enn p\xc3\xa5 sosiale medier som Facebook og YouTube hvor det ble publisert bilder av politiet som spredte ungdommer som angrep butikker og \xc3\xb8dela biler. Demonstranter samlet seg da utenfor offentlige bygninger for \xc3\xa5 protestere mot behandlingen av ham. Tilsvarende klatret demonstranten Lahseen Naji opp i en h\xc3\xb8yspentmast 22. desember i protest mot \xc2\xabsult og arbeidsledighet\xc2\xbb. _NEWLINE_Det var flere protestselvmord mot forholdende, 24. desember ble Mohamed Ammari skutt i brystet og drept av politiet. Ogs\xc3\xa5 andre demonstranter ble skadet, blant dem Chawki Belhoussine El Hadri som senere d\xc3\xb8de 30. desember._NEWLINE_Oppr\xc3\xb8ret forsterket seg etter at dokumenter fra WikiLeaks avsl\xc3\xb8rte de korrupsjonsanklagene som eksisterte mot Ben Ali, s\xc3\xa6rlig en rapport fra 17. juli 2009 fra den amerikanske ambassad\xc3\xb8ren i landet, som ble offentliggjort p\xc3\xa5 WikiLeaks 7. desember 2010_NEWLINE_Betydningen av WikiLeaks og den digitale spredningen via sosiale medier er imidlertid omstridt._NEWLINE_Oppr\xc3\xb8ret spredte seg, f\xc3\xb8rst i Sidi Bou Zid-provinsen og deretter til andre byer, blant dem Tunis_NEWLINE_den 27. desember da rundt 1\xc2\xa0000 innbyggere uttrykte st\xc3\xb8tte og solidaritet_NEWLINE_med befolkningen i Sidi Bouzid og forlangte arbeid. Demonstrasjonen, som ble organisert av uavhengige fagforeninger, ble stoppet av sikkerhetsstyrker. _NEWLINE_Protestene og demonstrasjonene spredte seg videre til Sousse, Sfax og Meknassy_NEWLINE_og en demonstrasjon 28. desember i Gafsa ble stoppet av sikkerhetsstyrkene. Samtidig protesterte 300 advokater n\xc3\xa6r regjeringsbygningen i Tunis._NEWLINE_3. januar ble protestene mot arbeidsledighet og h\xc3\xb8yere levekostnader i Thala voldelige. Ved en demonstrasjon med rundt 250 deltakere, for det meste studenter, brukte politiet t\xc3\xa5regass, og en beholder landet inne i en lokale mosk\xc3\xa9. Som svar p\xc3\xa5 dette satte demonstrantene fyr p\xc3\xa5 bildekk og angrep kontorene til regjeringspartiet._NEWLINE_6. januar gikk de aller fleste av landets 8\xc2\xa0000 advokater til streik, if\xc3\xb8lge  lederen av den tunisiske advokatforening._NEWLINE_Dagen etter gikk ogs\xc3\xa5 l\xc3\xa6rerne til streik._NEWLINE_12. januar meldte en reporter fra den italienske kringkasteren RAI at han og hans kameramann hadde blitt sl\xc3\xa5tt av politiet med batonger under oppt\xc3\xb8yer i sentrum av Yunis og at politiet hadde konfiskert kameraet._NEWLINE_Samme dag ble det iverksatt et portforbud i Tunis om natten som f\xc3\xb8lge av oppt\xc3\xb8yene og kampene med politiet._NEWLINE_14. januar flyktet president  Zine El Abidine Ben Ali til Saudi-Arabia og statsminister Mohamed Ghannouchi overtok makten._NEWLINE_Ghannouchi sa han ville lede landet til det kan avvikles valg og ville fors\xc3\xb8ke \xc3\xa5 danne en koalisjonsregjering med de andre partiene fram til et valg kan avvikles._NEWLINE_Det oppsto imidlertid i tiden etter Ben Alis avreise en uklar politisk situasjon i landet._NEWLINE_15. januar ble det kunngjort av Tunisias grunnlovsr\xc3\xa5d at det er nasjonalforsamlingens leder Fouad Mebaza\xc3\xa2 \xe2\x80\x93 og ikke statsministeren \xe2\x80\x93 som er landets fungerende president inntil det kan velges en ny president,_NEWLINE_og r\xc3\xa5det har ogs\xc3\xa5 avgjort at et slikt valg m\xc3\xa5 holdes innen 60 dager._NEWLINE_Den tunisiske statlige TV-stasjonen meldte om morgenen same dag at Ben Ali formelt hadde g\xc3\xa5tt av som president og at Ghannouchi hadde overf\xc3\xb8rt makten til nasjonalforsamlingens leder Fouad Mebaza\xc3\xa2._NEWLINE_ _NEWLINE_16. januar ble det meldt om omfattende plyndringer og jernbanestasjonen i Tunis ble stukket i brann._NEWLINE_S\xc3\xa6rlig butikker med tilknytning til Ben Alis familie ble utsatt._NEWLINE_B\xc3\xa5de soldater og sivilkledde sikkerhetsagenter ble satt inn og arresterte dusinvis av antatte plyndrere ved sjekkpunkter, dro dem ut av bilene og kj\xc3\xb8rte dem bort med lastebiler._NEWLINE_I frykt for plyndringer tok ogs\xc3\xa5 innbyggerne i enkelte omr\xc3\xa5der loven i egne hender og satte opp egne veisperringer med sjekkpunkt og organiserte d\xc3\xb8gnvakt ved disse._NEWLINE_Disse gruppene risikerer \xc3\xa5 ut\xc3\xb8ve selvtekt og tilfeldig voldsut\xc3\xb8velse._NEWLINE_Det ble meldt om omfattende skyting i b\xc3\xa5de Tunis og Karthago mens sikkerhetsstyrkene fors\xc3\xb8kte \xc3\xa5 gjenopprette orden._NEWLINE_17. januar presenterte Ghannouchi en ny koalisjonsregjering hvor tre av statsr\xc3\xa5dene kom fra opposisjonspartiene,_NEWLINE_samtidig meldte myndigheten at s\xc3\xa5 langt hadde minst 78 mennesker mistet livet under uroen._NEWLINE_18. januar ble det meldt om omfattende nye demonstrasjoner mot den nye regjeringen i byene Sousse, Sfax, Bizerte, Bengarden, Gabez og Tunis, og i hvert fall demonstrasjonen i Tunis ble m\xc3\xb8tt med t\xc3\xa5regass._NEWLINE_Protestene er s\xc3\xa6rlig rettet mot de ministerne som videref\xc3\xb8res fra den gamle regjeringen og at st\xc3\xb8ttespillerne til den tidligere presidenten fortsatt har maktposisjoner._NEWLINE_Samtidig hevdes det fra informerte kilder at det ikke finnes en sentral ledelse for protestene, men at alt kommer i stand via kontakter p\xc3\xa5 sosiale medier som Facebook og Twitter._NEWLINE_19. januar fortsatte det politiske kaoset, da flere av opposisjonspartienes medlemmer i den nye regjeringen trakk seg, og det var uklart hvem som skulle delta p\xc3\xa5 krisem\xc3\xb8te denne dagen._NEWLINE_Samme dag trakk ogs\xc3\xa5 Ghannouchi og Fouad Mebaza\xc3\xa2 seg fra regjeringspartiet til Ben Ali siden opposisjonen nektet \xc3\xa5 sitte i en regjering med representanter for dette partiet, som de anser for \xc3\xa5 v\xc3\xa6re korrupt._NEWLINE_Samme dag returnerte opposisjonspolitikeren Moncek Marzouki etter mer enn 20 \xc3\xa5r i eksil i Frankrike, og ble tatt imot av en begeistret folkemengde p\xc3\xa5 Tunis-Karthago internasjonale flyplass._NEWLINE_Han forlangte ved ankomst at Saudi-Arabia utleverte Ben Ali slik at han kunne ble stilt for retten for \xc2\xabforbrytelser mot det tunisiske folket\xc2\xbb._NEWLINE_Samme dag bekreftet ogs\xc3\xa5 en minister at alle politiske fanger var l\xc3\xb8slatt, men at 33 familiemedlemmer av den avsatte president var arrestert, mistenkt for \xc2\xabforbrytelser mot Tunisia\xc2\xbb._NEWLINE_20. januar forlot alle regjeringsmedlemmene fra Ben Alis parti RCD dette partiet, men ble i regjeringen. RCD la samtidig ned sin sentralkomite, da s\xc3\xa5 mange av medlemmene hadde meldt seg ut av partiet._NEWLINE_21. januar ble det innf\xc3\xb8rt en tre-dagers landesorg over ofrene for oppr\xc3\xb8ret, men dagen ble benyttet til nye demonstrasjoner mot regjeringen. For \xc3\xa5 dempe protestene kunngjorde Ghannouchi at det ville bli holdt nytt valg til b\xc3\xa5de nasjonalforsamlingen og til ny president innen seks m\xc3\xa5neder, og han at selv ville trekke seg ut av politikken. _NEWLINE_22. januar var det store demonstrasjoner i Tunis, og denne gangen deltok ogs\xc3\xa5 uniformerte politifolk i demontrasjonen._NEWLINE_Det ble antatt at rundt 2\xc2\xa0000 politimenn deltok i demonstrasjonene._NEWLINE_Politifolkene klaget over arbeidsforholdene, krevet en ny og uavhengig fagforening, og klaget over at de ble assosiert med Ben Alis undertrykkende regime._NEWLINE_24. januar ble det forhandlet om et nytt r\xc3\xa5d som den midlertidige regjeringen skulle v\xc3\xa6re ansvarlig overfor. Dette r\xc3\xa5det skulle ha som oppgave \xc3\xa5 beskytte revolusjonen som avsatte tidligere president Ben Ali._NEWLINE_26. januar var det sammenst\xc3\xb8t i n\xc3\xa6rheten av regjeringskontorer i gamlebyen, og politiet brukte t\xc3\xa5regass mot flere hundre demonstranter._NEWLINE_Samme dag gjennomf\xc3\xb8rte den tunisiske fagorganisasjonen en generalstreik i landets nest st\xc3\xb8rste by, og finansielle sentrum, Sfax, og krevde regjeringens avgang._NEWLINE_Denne dagen opplyste landets justisminister at de hadde bedt Interpol om hjelp til \xc3\xa5 arrestere tidligere president Ben Ali og hans familie slik at de kan bli stilt for retten for tyveri og valutakriminalitet._NEWLINE_ 27. januar kunngjorde utenriksminister Kamel Morjane sin avgang og statsminister Ghannouchi kunngjorde senere at regjeringen ville bli omdannet, hvor sentrale personer fra det tidligere regjeringspartiet ville bli skiftet ut.\n_START_SECTION_\nInternasjonale reaksjoner\n_START_PARAGRAPH_\nAvsettelsen av Ben Ali har f\xc3\xa5tt st\xc3\xb8tte i den vestlige verden, hvor b\xc3\xa5de USA og EU hyllet demonstrantene 14. januar for \xc3\xa5 ha styrtet regimet til Ben Ali og Ghannouchi oppfordres til \xc3\xa5 innfri l\xc3\xb8ftet om demokrati og valg._NEWLINE_Ogs\xc3\xa5 Al-Qaeda i Nord-Afrika st\xc3\xb8tter b\xc3\xa5de de tunisiske oppr\xc3\xb8rerne og tilsvarende protester i Algerie gjennom en video 13. januar, og tilb\xc3\xb8d milit\xc3\xa6r hjelp og oppl\xc3\xa6ring av demonstranter og oppfordret dem til \xc3\xa5 kaste \xc2\xabdet korrupte, kriminelle og tyranniske\xc2\xbb regimet og til \xc2\xabgjengjeldelse\xc2\xbb mot den tunisiske regjering. Lederen Abu Musab Abdel Wadoud oppfordret ogs\xc3\xa5 til at den islamske sharia-lovgivningen ble innf\xc3\xb8rt i Tunisia._NEWLINE_Al Qaeda skal ha startet rekruttering blant demonstrantene._NEWLINE_FNs generalsekret\xc3\xa6r Ban Ki-moon uttalte at \xc2\xabden politiske situasjonen utvikler seg s\xc3\xa5 raskt og ethvert tiltak fra alle de impliserte partene m\xc3\xa5 til for \xc3\xa5 etablere dialog og l\xc3\xb8se problemene p\xc3\xa5 en fredelig m\xc3\xa5te for \xc3\xa5 unng\xc3\xa5 ytterligere tap, vold og opptrapping\xc2\xbb.'